《送夏明叔归建宁》
宋代·程珌

顷与君别时，君颐未生髭。
曶曶二十年，惊见紫髯奇。
相逢不相识，视剌乃得之。
尊酒出文卷，芙蓉阴未移。
白露团虚檐，素蟾堕寒池。
胡为于此时，与君又语离。
自言甘旨急，毋失旧馆期。
丈夫属有志，富贵无定姿。
愿君勉自力，上以慰亲思。
明年寒雁来，殷勤寄书词。
为报秋风高，吴仙得桂枝。

作者简介：程珌（1164～1242），宋代人，字怀古，号洺水遗民，休宁（今属安徽）人。绍熙四年进士。授昌化主簿，调建康府教授，改知富阳县，迁主管官告院。历宗正寺主簿、枢密院编修官，权右司郎官、秘书监丞，江东转运判官。